10/10, Quinton!Quinton de Kock het gister 140 lopies van slegs 70 aflewerings geslaan. Foto: Twitter. Gooi die water, gooi die sand want Quinton de Kock is aan die brand! Die Suid-Afrikaanse paaltjiewagter het gister in die kleure van Lucknow Super Giants ’n onoorwonne 140 lopies van slegs 70 aflewerings in ’n Indiese Premierliga-wedstryd teen die Kolkata Knight Riders gemoker. Ja, KKR se veldwerk het hulle ’n bietjie in die steek gelaat, maar De Kock het met ’n paar verstommende houe vorendag gekom. Hy het onder meer vier sesse in die 19de boulbeurt geslaan. Hy is goed deur KL Rahul ondersteun en hul onoorwonne vennootskap van 210 is die derde hoogste in die geskiedenis van die toernooi. Selfs Sunil Narine – ’n bouler wat bitter min lopies afstaan – het onder De Kock se flitsende kolf deurgeloop: ’n Omgekeerde veeghou het oor die grens geseil. Rinku Singh het met sy 40 lopies van 15 aflewerings so byna De Kock se partytjie bederf, maar die Super Giants het steeds genoeg gedoen om die wedstryd met twee lopies te wen.